Spionbotrány
Bukarestben március 28-án újabb harminc napra meghosszabbították a kémkedéssel és titkos iratok külföldre juttatásával...
Bukarestben március 28-án újabb harminc napra meghosszabbították a kémkedéssel és titkos iratok külföldre juttatásával vádolt, március 2-án letartóztatott román Floricel Achim és a bolgár Petar Zikolov ideiglenes őrizetben tartását. A nyomozók szerint Floricel Achim, az egyik gyalogos hadtest altisztje 2002 és 2007 között katonai kommunikációs frekvenciasávok adatait, térképeket, védelmi terveket adott át Zikolovnak, amiért alkalmanként általában ezer dollár körüli összeget kapott. A bolgár parlament nemzetbiztonsági és védelmi bizottsága már meghallgatta a katonai és a civil titkosszolgálat vezetőit. A szófiai Sztandart értesülései szerint Zikolov csak közvetítő volt, valójában Oroszországnak dolgozott. A bolgár kém korábban országa bukaresti nagykövetségének alkalmazásában állt, de a legjelentősebb román titkosszolgálat, a SRI szerint – amely 2005-től figyelte a civilként Bukarestbe visszatért Zikolovot –, a gyanúsított az utóbbi időben Ukrajnának is szolgáltatott adatokat. Ami azt is jelentheti, hogy hamis információkkal etették az ukrán vagy orosz „vásárlókat”, amíg teljesen fel nem göngyölítették a szálakat.

Kijev a napokban két román diplomatát utasított ki az országból. Radu Filip, a kijevi román nagykövetség katonai attaséja, illetve Iustinian Focsa, a csernovici konzulátus másodtitkára kiutasítása válaszlépés volt Ukrajna bukaresti katonai attaséjának, Szergej Ilnickijnek és helyettesének romániai kiutasítására. A vád szerint Ilnickij volt a „postafiók” Achim és Zikolov számára.